Diari Oficial de la Generalitat Valenciana


Sumari del DOGV 8606, del 05-08-2019 (2019/7490)

RESOLUCIÓ d'11 de juliol de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 92/18-AIA Vilallonga.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8606

Data del DOGV
:   05-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7490


Data del document
:   11-07-2019

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Vilallonga
    * impacte ambiental

RESOLUCIÓ d'11 de juliol de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 92/18-AIA Vilallonga. [2019/7490]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació, en el Boletín Oficial del Estado o en el diari oficial corresponent, de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 92/18-AIA Vilallonga.  
  
  
«Informe d'impacte ambiental.  
Expedient: 92/8091-OQK.  
Títol: Projecte de modificació substancial d'AAI.  
Promotor: Juan y Juan Industrial, SLU.  
Òrgan substantiu: Direcció General de Canvi Climàtic i Qualitat Ambiental (56/17 IPPC).  
Localització: c/ Camí de la Font, núm. 11, terme municipal de Vilallonga (València).  
  
Antecedents  
Juan y Juan Industrial, SLU, disposa d'autorització ambiental integrada per a les seues instal·lacions de fabricació de productes de pastisseria i brioixeria industrial, situades al carrer Camí de la Font, núm. 11, del terme municipal de Vilallonga (València), amb número 318/AAI. D'acord amb la resolució d'AAI emesa el setembre de 2008, la capacitat de producció de l'empresa pujava a 59.178 t/any de producte acabat. Com que es tracta d'una activitat existent i en funcionament, el tràmit d'AAI no va constituir, en el seu moment, un supòsit d'avaluació d'impacte ambiental.  
A fi de dotar la planta de major autonomia energètica, es va promoure la instal·lació d'una planta de cogeneració d'1 MW, el projecte fou objecte d'avaluació d'impacte ambiental (expedient 30/1077-KHL) i s'emeté una declaració d'impacte ambiental (DIA) per la Resolució de 26 de juny de 2012. Amb posterioritat, es va presentar un nou projecte per a augmentar la capacitat de cogeneració fins a 3,15 MW (expedient 20/7146-RMA), i s'obtingué la DIA en data 1 de juny de 2017 i Resolució complementària de 22 de setembre de 2017.  
  
Des del seu origen, la instal·lació ha ampliat la seua oferta productiva, que inclou en l'actualitat productes de pastisseria i brioixeria industrial, productes d'alimentació infantil i cremes d'untar. S'han promogut diverses modificacions no substancials de l'AAI per a emparar les esmentades ampliacions.  
  
Descripció del projecte  
La indústria fabrica brioixeria, pans i alimentació infantil. Com a matèria primera s'empren productes d'origen vegetal (olis, farines, llevat, sucre, cacau, etc.), animal (ous o llet), i també mineral (aigua o sal). El procés, de forma bàsica, consisteix en l'emmagatzematge de matèries primeres (ingredients), dosificació i pastat, tallada i laminatge o dosificació de la massa, fermentació (productes panificables), enfornat, refredament, envasat, embalatge, i paletització i expedició. Segons el producte considerat, el procés inclou etapes intermèdies d'addició d'ingredients.  
Com s'ha indicat adés, a l'efecte de l'avaluació ambiental objecte del present expedient, es pren com a referència la capacitat productiva contemplada en l'AAI de 2008, que pujava a 59.178 t/any de producte acabat. La instal·lació funciona 24 hores al dia, per la qual cosa la capacitat productiva equival a 57 t/d laboral. El règim de funcionament de la instal·lació és de 5 dies a la setmana en 3 torns (24 h/dies), les 52 setmanes de l'any (6.240 h/any). En total, la indústria tindrà instal·lada després de l'ampliació una capacitat productiva de 18.655 kg/h, és a dir, 116.407,2 tones a l'any. Expressat en valors mitjans trimestrals, pot calcular-se una producció superior a 245 tones al dia de producte acabat, i un increment respecte a l'AAI de 2008 d'unes 120 t al dia.  
  
L'objecte de l'avaluació ambiental ha de ser, per tant, el conjunt de projectes que resulten en l'ampliació de la capacitat productiva fins al valor sol·licitat, i queden incloses en l'àmbit de l'ampliació diverses instal·lacions, que s'esmenten a continuació.  
Es preveu instal·lar dues noves línies, la capacitat productiva de les quals és de 2.000 kg/h de massa fregida (denominada Sols II) i 380 kg/h de brioixeria (denominada Manjus). Es preveu un nou magatzem de matèria primera i l'adaptació d'una nau existent per a l'elaboració de productes d'alimentació infantil i cremes d'untar.  
Es construeix una nova nau per a producció, que es deixarà sense ús fins al moment en què es requerisca major capacitat productiva. També disposarà de zona d'oficines. S'executarà una altra nau, d'uns 450 m², per a magatzem de matèries primeres, i dos magatzems de residus perillosos (uns 150 m²).  
S'instal·laran dues cambres de congelats, amb una potència aproximada de 230 kW, i dues noves calderes d'aigua calenta amb cremador a gas.  
S'ha previst l'ampliació de la depuradora d'aigües de procés, mitjançant la instal·lació d'un tractament biològic per a millora de la qualitat de l'efluent d'eixida, i el compliment dels paràmetres d'abocament al clavegueram.  
Per al funcionament del sistema d'aire comprimit, s'han instal·lat panells solars fotovoltaics, aïllats de la xarxa, amb una potència total de 93,5 kW.  
S'incorpora una planta de cultiu de micro alga Chlorella sp, de 0,3 t/any de capacitat productiva. Consisteix en un sistema tancat de fotobioreactors tubulars sotmesos a agitació contínua. Aquest projecte és el resultat de les labors d'R+D+I desenvolupades en l'empresa.  
L'actualització de maquinària ha permés disposar d'equips de major eficiència energètica.  
  
Tramitació administrativa  
Amb data 9 de maig de 2018, el Servei de Protecció i Control de la Contaminació (d'ara endavant, SPCIC) va remetre la documentació relativa a l'expedient de modificació substancial de la indústria de fabricació de pastisseria i brioixeria industrial que explota Juan y Juan Industrial, SLU, al terme municipal de Vilallonga. L'escrit incloïa una taula descriptiva de la capacitat productiva de la instal·lació i la seua evolució temporal des de l'autorització inicial, així com:  
- Projecte de modificació substancial de l'AAI.  
- Projecte de modificació no substancial de l'AAI.  
- Informe de verificació documental.  
- Certificat de compatibilitat urbanística municipal, de 5 d'octubre de 2017.  
- Plànols.  
Amb data 24 de maig de 2018, aquest òrgan va informar que el projecte constitueix un supòsit d'avaluació d'impacte ambiental simplificada, d'acord amb el que s'estableix en la Llei 21/2013, així com aspectes rellevants a considerar en el document ambiental del projecte (expedient 175/6782-KXL).  
Amb data 21 d'agost de 2018, l'SPCIC va remetre una nova documentació en què sol·licitava el pronunciament d'aquest òrgan, i s'inicià el present expedient d'avaluació d'impacte ambiental simplificada (92/4583-IZO). S'hi incloïa:  
- Informes de 21 de juny de 2018, de la Confederació Hidrogràfica del Xúquer, de caràcter favorable condicionat. Assenyala que la instal·lació no produeix abocaments al domini públic hidràulic.  
- Informe de 31 de maig de 2018, emés per l'EPSAR, que donava la conformitat al projecte, condicionada a l'establiment d'un programa d'autocontrols analítics i garantir l'ordenança d'abocament.  
- Informe del 31 de maig de 2018, del tècnic municipal de l'Ajuntament de Vilallonga, que donava la conformitat a l'autorització de la modificació substancial i sense cap condicionament.  
- Document ambiental del projecte.  
En data 28 d'agost de 2018, l'SPCIC va remetre:  
- Projecte de modificació substancial de l'AAI.  
- Documentació tècnica de la modificació no substancial de l'AAI relativa a execució d'entresolat.  
En data 17 de maig de 2019, ha tingut entrada nova documentació del SPCIC:  
- Annex per a l'avaluació ambiental simplificada.  
- Annex al projecte de modificació substancial.  
- Memòria tècnica d'instal·lacions de producció d'algues per a ús alimentari i resolució d'autorització administrativa (ANIA/46.0012).  
  
- Projecte de depuradora (2008) i descripció de tractament biològic instal·lat (2012).  
- Informes d'abocaments d'aigües residuals, any 2017 i 2018.  
Vistos l'àmbit en el qual es desenvolupa el projecte i les seues característiques, així com els antecedents esmentats, aquest òrgan disposa de prou elements de judici per a continuar amb el procediment d'avaluació d'impacte ambiental simplificada.  
  
Consideracions ambientals  
El projecte consisteix en l'ampliació d'una indústria existent i en funcionament. La ubicació, per tant, respon a les necessitats de la mateixa instal·lació, sense que es valoren alternatives. Es disposa d'espai en la mateixa parcel·la, localitzada en polígon industrial i amb bona accessibilitat.  
Tot el municipi es troba en l'àmbit del PORN de la Marjal Pego-Oliva, per la qual cosa la instal·lació compta amb mesures específiques per a evitar la contaminació dels sòls. La zona es troba, així mateix, en un àmbit afectat per perillositat geomorfològica d'inundació (PATRICOVA 2013); tractant-se de sòl urbà, correspon a l'ajuntament verificar la incidència d'aquesta perillositat i imposar, si escau, condicions d'adequació de les edificacions. El certificat de compatibilitat urbanística determina la compatibilitat de l'activitat.  
  
Les principals afeccions ambientals associades al funcionament de la instal·lació existent, són les molèsties sobre l'entorn, a causa del trànsit de vehicles pesants, el soroll pel funcionament de la maquinària, la generació de residus i efluents líquids, i l'emissió de partícules i gasos de combustió dels forns i olors, a causa de la cocció del producte i funcionament de la depuradora. Són afeccions d'escassa entitat, en resultar minimitzades per l'aplicació de mesures preventives i correctores específiques, tal com es recull en la mateixa AAI. Els controls realitzats verifiquen el compliment dels límits establits en aquesta autorització. La indústria compta amb un sistema de gestió ambiental implantat i certificat.  
La fase d'execució de l'ampliació, es correspon amb la construcció de les naus projectades i la instal·lació dels nous equips. Atés que es desenvolupen en una zona antropitzada, a l'interior de polígon industrial, no es considera que puguen produir-se afeccions rellevants sobre el medi natural. En tot cas, poden produir-se molèsties sobre la població pròxima, per la qual cosa han de limitar-se les obres al període diürn.  
  
La indústria compta amb un pou propi, degudament autoritzat per la Confederació Hidrogràfica del Xúquer (referència 2009CP0350) amb 146,26 m³/any. Així mateix, disposa de connexió a la xarxa de proveïment municipal. El consum d'aigua de xarxa s'ha incrementat simultàniament amb la producció, atés que s'incorpora al producte en la seua preparació, i se n'evapora gran part durant la cocció. També s'empra aigua en els sistemes de refrigeració i en la neteja (provinent del pou). S'estima en 140.000 m³/any el consum total d'aigua. Les labors de neteja són el principal focus de generació d'aigües residuals, per la qual cosa s'empren sistemes a pressió per a reduir el consum. Cal assenyalar que, en tractar-se productes de consum humà, les exigències de neteja i desinfecció són estrictes i limiten la possibilitat de reutilitzar les aigües.  
  
Per al cultiu d'algues al medi aquàtic s'empra un sistema tancat de fotobioreactors tubulars, amb addició de CO2 i nutrients i control de temperatura. El sistema de bombolleig de CO2 proporciona agitació i regula el pH, alhora que facilita la retirada del O2 generat per la fotosíntesi. S'estima un consum d'aigua inferior a 500 m³/any en condicions òptimes de funcionament, quantitat d'escassa rellevància en relació amb el consum de la planta. L'aigua rebutjada s'aboca a la depuradora. No es generen residus, ja que les algues mortes són arrossegades amb l'aigua residual a la depuradora.  
Les aigües sanitàries s'aboquen directament al clavegueram, igual que les pluvials netes, ja que el polígon no compta amb xarxa separativa. La planta disposa de paviments impermeabilitzats i les aigües residuals estan degudament canalitzades i gestionades. Per al tractament de les aigües residuals de procés, es va procedir a la instal·lació d'una depuradora, amb les fases següents: desbast i homogeneïtzació, tractament físic químic per flotació, emmagatzematge i deshidratació de fangs. Donat l'elevat contingut en matèria orgànica de l'efluent, i per a augmentar l'eficàcia del procés de depuració, s'ha incorporat un reactor de 1500 m³ on es desenvoluparà una fase de tractament biològic per ventilació. S'opta per aquest sistema pel fet que tolera variacions de càrrega i cabal. Al seu torn, aquest nou tractament aconsegueix reduir el consum de productes químics i energia en el procés de depuració. L'aigua depurada s'aboca a la xarxa de clavegueram. Els llots es retiren per gestor autoritzat. S'aporten anàlisi de l'efluent d'eixida: encara que inicialment es detectaven valors de conductivitat superiors al límit establit en l'ordenança d'abocament, les analítiques més recent (2018) mostren el compliment dels límits. No existeix abocament a domini públic hidràulic, constant informe favorable de la Confederació Hidrogràfica del Xúquer.  
El consum d'energia elèctrica s'ha incrementat de l'ordre d'11 a 15 MW. S'empra principalment en la instal·lació de refrigeració i en determinats forns. L'increment està relacionat amb l'augment de la grandària de les instal·lacions. No obstant això, en l'actualitat s'empren equips de major eficiència.  
Els forns empren com a combustible gas natural, amb un consum anual de 55.000 MWh/any. Els equips incorporen un sistema de regulació i control que optimitza la combustió. A més, el gas natural és un combustible de baixa emissió de contaminants. Els gasos de combustió es recirculen al sistema de preescalfament de l'aire. Les noves línies productives incorporen mesures preventives i correctores, anàlogues a les de les instal·lacions existents, per a evitar l'emissió de pols i partícules, consistents en filtres de mànegues. Així mateix, la neteja periòdica dels forns evita l'arrossegament de partícules. Els controls realitzats han verificat que no se superen els límits d'emissió establits en l'AAI.  
Es disposa de zona específica per a l'emmagatzematge dels residus, així com dos magatzems degudament condicionats (tancat, sòl impermeabilitzat, sistemes de recollida de vessaments, contenidors específics), per a l'emmagatzematge dels residus perillosos. Es realitza un control electrònic dels residus generats i gestionats a través d'empreses autoritzades. Les zones d'emmagatzematge de gasoil i productes químics, també incorporaran cubetes de retenció.  
  
El disseny de les construccions incorpora solucions d'aïllament encaminades al compliment dels valors límit de nivell sonor. Addicionalment, es faran les pertinents tasques de manteniment de la maquinària per a evitar la generació de soroll. L'auditoria acústica mostra el compliment dels valors límit establits per a sòl industrial i residencial, en funció de l'ús dominant entorn de la indústria.  
  
Con objecte de verificar l'eficàcia de les mesures preventives i correctores i el compliment dels valors límit establits d'acord amb les determinacions de l'AAI, es proposa un pla de vigilància ambiental del funcionament de la instal·lació, que s'incorpora als procediments del sistema de gestió ambiental. Tant el compliment del condicionat de l'AAI com l'existència i aplicació del pla de vigilància, han sigut verificats per entitat col·laboradora en matèria de qualitat ambiental.  
  
En relació amb els criteris de l'annex III de la Llei 21/2013, de 9 de desembre, es pot concloure:  
- Característiques del projecte. Es tracta d'una ampliació d'una indústria existent, sense variar la seua tipologia i característiques principals. S'han anat introduint millores en les instal·lacions, a mesura que s'han actualitzat, incorporant la connexió a la xarxa de gas natural i augmentant l'eficiència en el consum d'energia.  
- Ubicació del projecte. La indústria se situa en el nucli urbà de Vilallonga, en parcel·les del polígon industrial i compta amb els serveis essencials associats a l'ús urbà. Encara que tot el terme municipal està situat en zona d'amortiment d'impactes del PORN de la marjal Pego-Oliva, la distància al parc, les característiques de la indústria i del parc, i la situació en zona urbana, permeten estimar que la ubicació resulta compatible.  
- Característiques del potencial impacte. Les principals afeccions ambientals resulten minimitzades per l'adequat disseny de les instal·lacions (eficiència energètica de la instal·lació, optimització de la combustió en els cremadors, dosatge automàtic d'ingredients), i l'adopció de mesures preventives i correctores (depuració de les aigües de procés i de neteja). És positiu l'efecte socioeconòmic sobre la comarca a causa de l'elevat nombre de treballadors que la indústria requereix i l'activitat econòmica que comporta.  
  
Consideracions jurídiques  
D'acord amb la Llei 21/2013, de 9 de desembre, es considera que les actuacions proposades queden emmarcades en el supòsit contemplat en l'article 7.2.d, segons el qual requereixen avaluació d'impacte ambiental simplificada els projectes que, presentant-se fraccionats, aconseguisquen els llindars de l'annex II (grup 2.b) mitjançant l'acumulació de les magnituds o dimensions de cadascun dels projectes considerats.  
  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, i el Decret 181/2018, de 5 d'octubre, atribueixen a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de modificació substancial de la planta de fabricació de productes de pastisseria i brioixeria industrial, productes d'alimentació infantil i cremes d'untar, que explota Juan y Juan Industrial, SLU, al Camí de la Font, núm. 11 del terme municipal de Vilallonga, no té efectes significatius sobre el medi ambient, sempre que aquell s'ajuste a les previsions del projecte i del document ambiental, als termes del present informe, i sense perjudici de l'obtenció prèvia de les autoritzacions sectorials que aplicables.  
  
  
Segon  
Notificar a les persones interessades que, contra la present resolució, per ser un acte de tràmit, no és possible interposar cap recurs,; sense perjudici dels que, si pertoca, escauen en via administrativa o judicial contra l'acte d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
  
València, 28 de maig de 2019.- El director general de Medi Natural i d'Avaluació Ambiental: Antoni Marzo i Pastor».  
  
València, 11 de juliol de 2019.- El director general de Medi Natural i d'Avaluació Ambiental: Antoni Marzo i Pastor.